Kolmen viattoman ihmisen elämä teilautui valtatie 14:lle Savonlinnassa toissa vuoden juhannusyönä.

Aamuöisessä törmäyksessä menehtyi 39-vuotias mies.

Toinen henkilö loukkaantui vakavasti.

Autoa ajanut nainen loukkaantui.

23-vuotias savonlinnalainen ajoi tahallaan kaksinkertaista ylinopeutta päin vastaantulijaa. Toista autoa ajanut nainen yritti turhaan väistää. PEKKA MÄKINEN/SKA

Törmäyksen aiheuttanut mies sai syytteet taposta ja kahdesta tapon yrityksestä. Hän kiisti tahallisen teon ja väitti räplänneensä puhelinta.

Hovioikeus ei pitänyt syytetyn kertomusta uskottavana. Syytetty ajoi kaksinkertaista ylinopeutta. Nuori mies sai 11 ja puolen vuoden vankeusrangaistuksen.

Aamuöisessä törmäyksessä menehtyi 39-vuotias mies, toinen mies loukkaantui vakavasti ja henkilöautoautoa ajanut nainen loukkaantui myös.

Paikalla on kahdeksankympin nopeusrajoitus. Savonlinnalainen oli kiihdyttänyt Nissan Primeransa vauhdin yli 160 kilometriin tunnissa ja suuntasi auton päin kesäyössä vastaan tullutta toista henkilöautoa.

Honda Accordia ajanut nainen väisti kohti syöksyviä auton valoja vasemmalle – vastaantulevien kaistalle.

Väistö onnistui, mutta Nissan-kuski muutti viime hetkellä suuntaa. Nissan iskeytyi päin Hondan oikeaa kylkeä.

Törmäysnopeus oli yli 240 kilometriä tunnissa ja jälki sen mukaista. Tapahtumia omasta autostaan seuranneen todistajan mukaan törmäyksen jälkeen autot ”pyörähtivät ja lensivät” – toinen ojaan ja toinen vyöryi aika kauas.

Hondassa oikealla edessä istunut 39-vuotias matkustaja kuoli, takapenkillä istunut toinen mies sai vakavia sisäelinvammoja. Kuljettajana toiminut nainen sai muun muassa kylkiluumurtumia.

23-vuotias Jani Markus Tapani Salkkola selvisi suhteellisen lievin vammoin, vaikka ei poliisin ja onnettomuustutkijan arvion mukaan käyttänyt turvavyötä. Salkkolan Nissan oli törmäyksen jälkeen kaatunut kyljelleen ja vyörynyt kyljellään eteenpäin.

”Räpläilyä, näpläilyä”

Salkkolaa epäiltiin tahallisesta teosta. Hän olisi yrittänyt itsemurhaa ja sen yhteydessä päättänyt tappaa myös toisessa autossa olleet itselleen tuntemattomat ihmiset.

Salkkola sai Etelä-Savon käräjäoikeudessa syytteet törkeästä liikenneturvallisuuden vaarantamisesta, taposta ja kahdesta tapon yrityksestä.

Hän kiisti tahalliset teot kertoen, että olisi törmäyshetkellä näpräillyt puhelimellaan tekstiviestiä. Edelleen hän kertoi, että oli juuri irrottanut puhelimensa AUX-johdon autostereoista ja pannut johdon hansikaslokeroon.

Salkkola katsoo, että näiden askareiden vuoksi hänen autonsa ajautui vasemmalle vastaantulevien kaistalle.

Salkkolan mukaan hänellä ei ollut itsemurha-aietta. Hän ei mielestään ajanut kuin ehkä pientä ylinopeutta.

Naisen seurue oli liikkeellä harmaalla Honda Accordilla, vuosimallia 2005. ILPO LUKUS

Tyttöystävä jätti

Salkkolan kiistämistä vastaan puhuu se, että onnettomuustutkijan laskelman mukaan hän ajoi vähintään 160 kilometriä tunnissa. Oikeus uskoi erittäin kokenutta onnettomuustutkijaa.

Huomattavasta ylinopeudesta todisti oikeudelle myös törmäyksen nähnyt autoilija.

Salkkolan itsemurha-ajatuksen olisi laukaissut se, että tyttöystävä jätti hänet vappuna. Salkkola oli eron jälkeen lähettänyt naiselle ja tämän ystäville viestejä. Hän naputteli lähipiirille viestejä vielä juhannuksena hetkeä ennen törmäystä.

Käräjäoikeus katsoi, että juhannukset viestit on tulkittavissa itsemurhaviesteiksi. Joskin muitakin mahdollisuuksia on.

Salkkolan itsensä mukaan hän oli juhannuksena jo toipunut erosta eikä hänellä ollut itsemurha-aikeita. Viesteillään hän halusi huomiota, saada voitettua tyttöystävän takaisin.

Oikeus katsoi, että viestit oli lähetetty jo siinä vaiheessa kun onnettomuus sattui. Ei ole uskottavaa, että kukaan voisi ajaa autoa 160 kilometriä tunnissa ja samaan aikaan naputella viestiä.

Itsemurhamies ohjasti kuvan auton kaltaista vuosimallin 2001 Nissan Primeralla. ARI LEPPÄ/SKA

Tilaa olisi ollut

Tahallisen teon puolesta puhui myös toisen turma-auton kuljettajan kertomus. Nainen mukaan vastaantullut auto ei ajautunut hänen autoaan kohti. Nissan-kuski muutti suuntaa hallitusti, ”samalla tavalla kuin olisi vaihtanut kaistaa tai lähtenyt ohitukseen”.

Auto ei kulkiessaan myöskään heilunut vaan kulki vakaasti kohti.

Nainen kertoo, että väisti kohti syöksyvää autoa vasemmalle. Törmäys olisi ollut väistön ansiosta vältettävissä, sillä tie oli leveä.

Viime hetkellä Nissanin kuljettaja kuitenkin itse ohjasi autonsa oikealle osuen sen kulmalla Hondan oikeaan kylkeen.

Tahallisen teon puolesta puhui käräjäoikeuden mukaan myös se, ettei Salkkola käyttänyt turvavyötä.

Käräjäoikeus katsoi kaikki syytteet näytetyksi toteen. Salkkola sai 11 ja puolen vuoden vankeusrangaistuksen.

Hovi määräsi vangittavaksi

Salkkolaa ei kuitenkaan määrätty vangittavaksi ja hän valitti asiassa Itä-Suomen hovioikeuteen.

Hovioikeus järjesti asiassa uuden käsittelyn, jossa kuultiin pääosin samat todistajat kuin käräjilläkin.

Hovi päätyi samaan tulokseen kuin käräjäoikeuskin. Salkkola on syyllinen. Hovioikeus vahvisti perjantaina Salkkolan vankeusrangaistuksen ja määräsi hänet vangittavaksi.

Ainoa muutos käräjäoikeuden tuomioon oli, että hovioikeuden katsoo jääneen epäselväksi kysymyksen, käyttikö Salkkola käyttänyt turvavöitä vaiko ei. Salkkola kömpi itse autosta ulos eikä teknisesti tai lääketieteellisesti ole varmuudella näytettävissä oliko vyö kytkettynä tai ei.

Turvavöiden käytöllä ei kuitenkaan hovioikeuden mukaan ole merkitystä asian lopputulokseen.

Juttua muokattu kello 15.25. Korjattu se virheellinen väittämä, että autoa kuljettanut nainen olisi kuollut. Hän loukkaantui ja todisti asianomistajan asemassa oikeudenkäynnissä.